volkskerk | wurmblikkie
Kaleidoskoop, mosaïek of verkleurmannetjie op 'n smartiebox – hoe lyk 'n multi-kulturele erediens?
Marcel Barnard praat van "bricolageliturgie". Sommige kerke verwys na 'n "mosaïek". Iemand het al êrens melding gemaak van 'n kaleidoskoop. Al hierdie is maniere om van 'n erediens te praat wat uit verskillende kleure, geure en klanke – verskillende geloofstradisies – aanmekaargeweef is. Verskillende kleure? Verskillende geure? Verskillende klanke? Dis nou juis my probleem: dit voel vir my of al hierdie beskrywings eintlik maar nog steeds twee-dimensioneel is; of dit uit dieselfde kultuur kom (en jy is welkom hier, solank jy jouself kan aanpas om by hierdie kultuur in te skakel) en of dit eintlik maar nog 'n mono-kultuur is, waarvan die liturgie net wyd uiteenlopend is. Veral hier in smartiebox Suid-Afrika …
Daar is twee goed, op die oog af, wat verhoed dat mens 'n ordentlike, drie-dimensionele, multi-kulturele diens kan hê. Dit word natuurlik as 'n verskoning gebruik in baie kerke (onder andere 'n sekere volkskerk): taal en musiek. Musiek is mos in elk geval 'n probleem, ons sukkel om ons mono-kultuur eredienste se nate bymekaar te hou. Dis nou as gevolg van die onderskeie subkulture wat soos olie en water meng. Nogtans, ons het nie eers begin om die volle impak van die verskil in musiek tussen kulture aan te spreek nie.
Taal skep natuurlik glad nie so groot probleem as wat party mense dink nie. 'n Tolk is eintlik nie so steurend nie – meeste mense bly nog steeds 7de Laan kyk – en Engels – as party mense net hul nukke sal los – is 'n bruikbare common denominator (gemene deler – sien, dit was nie so moeilik nie!)
'n Derde noemenswaardige ding, is dat baie kerke dienste het in verskillende tale. Ag, hoe pragtig! Hoe wonderlik! Solank ons net nie die kerkgebou op dieselfde tyd moet beset nie, o weë! Dit gaan nou nogal bereidheid en 'n sekere stuk opgawe verg om hierdie dienste bymekaar te gooi.
Natuurlik is hierdie lang relaas wat ek nou net gevoer het, vanuit my perspektief (dit van die NG Kerk?) gesien. Daar is hordes gemeentes wat elke Sondag multi-kulturele dienste het – ek dink byvoorbeeld aan 'n klein gemeente in Mamelodi – daar is verskeie tale en kulture teenwoordig! Ek kan egter die NG Kerk gemeentes wat so kerk hou, op my een hand se vingers tel. Dalk is dit beter om hulle hier op die blog te tel:
NG Riviera. Hulle het nie elke aand saam diens nie – daar is 'n Afrikaanse diens en 'n Engelse diens dieselfde tyd, maar soms gooi hulle die twee saam. Ek was juis hierdie Sondag in so 'n gesamentlike diens – en het baie daarvan gehou. Die prediker het in Afrikaans gepreek, maar die Engels het op die projektorskerm verskyn. Daar is in Afrikaans en Engels gebid (en gesing), en die liturgie is in altwee tale hanteer. Natuurlik kan mens hierdie hele gedoente nog meer verfyn – maar ek dink dis 'n stappie in die regte rigting.
Andrew Murray – gemeente. Alhoewel ek nog nie self daar was nie, en ek vermoed hulle in elk geval net in Engels 'n diens het.
Dalk verraai ek nou my onkunde, maar dis waar my lysie stop. Ek besef ook dat my post nie regtig enige vrae antwoord nie. Miskien is dit eerder 'n aankondiging dat ek oor hierdie sakie dink, en 'n uitnodiging vir enigiemand anders om saam met my daaroor te dink. Hoe lyk 'n multi-kulturele erediens? Kan ons dalk by die vroeë kerk gaan leer? Grieke en Jode? Olie en water?
2 Kommentaar	| Afrikaans, musiek, NG Kerk	| Sleutelwoorde: Afrikaans, erediens, kerkbesetting, musiek, volkskerk	| Skakelstruktuur